ভারতে খেলতে আসছে না বাংলাদেশ! সিদ্ধান্ত বিসিবি’র

ওয়েব ডেস্ক : ভারতে আসন্ন টি২০ বিশ্বকাপ (T20 Worldcup 2026) খেলতে আসছে না বাংলাদেশ (Bangladesh)। মুস্তাফিজুর (Mustafizur Rahman) বিতর্কের পর এমনটাই সিদ্ধান্ত নিল বাংলাদেশ। সম্প্রতি একটি ফেসবুক পোস্টে এমনটাই জানিয়েছেন বাংলাদেশ ক্রীড়া মন্ত্রকের উপদেষ্টা আসিফ নজরুল।

তিনি লিখেছেন, ‘বিশ্বকাপ খেলতে ভারতে যাবে না বাংলাদেশ। আজ এই সিদ্ধান্ত নিয়েছে বাংলাদেশ ক্রিকেট বোর্ড। ভারতের ক্রিকেট বোর্ডের উগ্র সাম্প্রদায়িক নীতির প্রেক্ষিতে গৃহীত এই সিদ্ধান্তকে স্বাগত জানাই।’ এই পোস্টটি ইতিমধ্যে ভাইরাল হয়েছে সমাজমাধ্যমে।

আরও খবর : IPL থেকে বাদ, কিন্তু বিশ্বকাপে খেলবেন মুস্তাফিজ! বড় ঘোষণা BCB-র

প্রসঙ্গত, আসন্ন ইন্ডিয়ান প্রেমিয়ার লিগে (IPL) খেলতে পারবেন না মুস্তাফিজুর রহমান (Mustafizur Rahman)। শনিবার ভারতীয় ক্রিকেট বোর্ডের নির্দেশে তাঁকে রিলিজ করে দিয়েছে কলকাতা নাইট রাইডার্স। তার পরেই শনিবার বাংলাদেশ ক্রিকেট বোর্ডের তরফে তড়িঘড়ি একটি বৈঠকের আয়োজন করা হয়েছিল। তার পরেই জানানো হয়েছিল ভারতে টি২০ বিশ্বকাপ খেলতে আসবে না বাংলাদেশে। কারণ হিসাবে নিরাপত্তাকে দেখানো হয়েছিল। সেই সিদ্ধান্তে অনড় থেকেই বাংলাদেশ ক্রীড়া মন্ত্রকের উপদেষ্টা জানিয়ে দিলেন, বাংলাদেশ বিশ্বকাপ খেলতে ভারতে আসবে না।

অন্যদিকে বিশ্বকাপের জন্য ১৫ জনের দল ঘোষণা করেছে বাংলাদেশ। তাতে রয়েছেন মুস্তাফিজুর রহমানও। ফলে প্রশ্ন উঠছে, পাকিস্তানের মতো বাংলাদেশের ম্যাচও শিফট হতে পারে শ্রীলঙ্কায়? আর তা যদি হয়, তাহলে তা কলকাতার কাছে একটি বড় ধাক্কা। কারণ গ্রুপ পর্বে চারটে ম্যাচের মধ্যে তিনটে ম্যাচ কলকাতার খেলার কথা ছিল বাংলাদেশের। ফলে ভেন্যু পরিবর্তন হলে, ইডেন থেকে ম্যাচও সরে যাবে।